CELEX: C2005/281/22
Language: da
Date: 2005-11-12 00:00:00
Title: Sag C-345/05: Sag anlagt den 21. september 2005 af Kommissionen for De Europæiske Fællesskaber mod Den Portugisiske Republik

12.11.2005   
            
            
               DA
            
            
               Den Europæiske Unions Tidende
            
            
               C 281/12
            
         Sag anlagt den 21. september 2005 af Kommissionen for De Europæiske Fællesskaber mod Den Portugisiske Republik
   (Sag C-345/05)
   (2005/C 281/22)
   Processprog: portugisisk
   Ved De Europæiske Fællesskabers Domstol er der den 21. september 2005 anlagt sag mod Den Portugisiske Republik af Kommissionen for De Europæiske Fællesskaber ved R. Lyal og M. Afonso, som befuldmægtigede, og med valgt adresse i Luxembourg.
   Kommissionen har nedlagt følgende påstande:
   
               1.
            
            
               Det fastslås, at Den Portugisiske Republik har tilsidesat sine forpligtelser i henhold til artikel 18 EF, 39 EF, 43 EF og 56, stk. 1, EF samt artikel 28, 31 og 40 i aftalen om Det Europæiske Økonomiske Samarbejdsområde, idet den har opretholdt skattebestemmelser, hvorefter det for fritagelse for beskatning af fortjeneste ved afståelse mod vederlag af fast ejendom bestemt til vedvarende beboelse for den skattepligtige person eller dennes husstand som omhandlet i artikel 10, stk. 5, i Código do Imposto sobre o Rendimento das Pessoas Singulares (den portugisiske lov om indkomstskat for personer) i bestemmelsens litra a) opstilles som betingelse, at fortjenesten geninvesteres i erhvervelse af fast ejendom beliggende i Portugal.
            
         
               2.
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   En betingelse om geninvestering af fortjeneste fra salg af en fast ejendom, der er bestemt til vedvarende beboelse for en skattepligtig person eller dennes husstand, i erhvervelse af en anden fast ejendom beliggende i Portugal udgør klart en hindring for udøvelsen af de grundlæggende friheder, der er sikret ved EF-traktaten og ved EØS-aftalen.
   De af Den Portugisiske Republik fremførte forklaringer og begrundelser for denne betingelse kan ikke godtages.